書事寄晁應之
作者：張耒
朝代：宋

paragraphs: 野筍空階短，蒲芽出水齊。
柳垂縈鵲重，花裊带蜂低。
桑弱蠶登箔，池晴燕啄泥。
官閑無事役，地僻斷招携。
目極榛蕪地，心傷桃李蹊。
萎花辭雨泣，幽鳥別春啼。
白髮驚身老，高樓對日西。
運逢詩將健，路入醉鄉迷。
燒醑傾新臘，輕羅換舊裾。
香紈裁暑扇，密幄徹寒閨。
喬木陰垂屋，清渠冷接溪。
惜芳幽閟䳏，催夢怨黄鸝。
高會思前日，酣歌到曉雞。
駕羊君自幼，倚玉我慚黳。
誰解藏車轄，歸來信馬蹄。
還家門寂寂，過雨草萋萋。
氣合非容易，官拘坐阻睽。
孤吟唯酒對，愁立見烏栖。
學懶因循過，詩成取次題。
相思不可望，烟靄暮凄凄。